
Доц. Георги Лозанов препоръча на ръководството на БНР да търси възстановяване на диалога в Радиото

Автор: Светослава Кузманова 

Председателят на Съвета за електронни медии доц. Георги Лозанов препоръча на ръководството на БНР да търси начин за възстановяване на диалога в Радиото. На двучасова среща в СЕМ беше обсъдено нарастващото недоволство в медията. Работещи от БНР от 10 дни излизат на протест на "Драган Цанков " 4 с настояване за  оставката на генералния директор Радослав Янкулов и на членовете на Управителния съвет заради "некомпетентно и непрозрачно управление на обществената медия".

Днешната среща беше по инициатива на ръководството на Радиото. В началото генералният директор Радослав Янкулов обясни как се е стигнало до десетпроцентното съкращаване на разходите за персонал в БНР и беше категоричен, че това, което сме направили, не е провал, това беше постигнато с цената на максимални усилия. Според него, няма нищо добро в това да бръкнеш в джоба на човек, но в същото време не се е стигнало до съкращаване на хора. Той изрази несъгласие с обвиненията към него в тоталитарно управление и нарече това смехотворно. Според Христин Стрижлев, член на УС на БНР, ако не бяха намалени хонорарите в радиото, а се беше стигнало до съкращаване на хора, 360 души щяха да останат на улицата. Анюта Качева, също член на УС на БНР каза, че е за качествена реформа в радиото, но ако тя се случи, в БНР трябва да останат да работят 800 души. В момента в радиото на трудов договор работят 1 480. Ако бяхме съкратили 360 човека, само пет или десет от тях обаче щяха да си намерят работа, каза още Качева. Според председателя на СЕМ Георги Лозанов, последните обявени мерки от страна на УС на радиото за структурно, финансово и организационно усъвършенстване на дейността на БНР са добри, но е трябвало да се случат преди ескалацията на напрежението. Търсете ходове, бързи ходове, препоръча Лозанов и призова активно в диалога да се включи и директорът на програма "Хоризонт".

